ലീഗിന്റെ അക്കൗണ്ട് പൂട്ടിക്കുമെന്ന് എ.എന്. ഷംസീര് ലീഗ് ഉറങ്ങുന്ന സിംഹമാണ്: ചൊറിഞ്ഞ് ഉണര്ത്തേണ്ടെന്ന് തിരിച്ചടിച്ച് മഞ്ഞളാംകുഴി അലി തിരുവനന്തപുരം: 2031ലെ നിയമസഭ തെരഞ്ഞെടുപ്പോടുകൂടി കേരളത്തില് മുസ്ലിംലീഗിന്റെ അക്കൗണ്ട് പൂട്ടിക്കുമെന്ന് എ.എന്. ഷംസീര് എം.എല്.എ. ലീഗ് ഉറങ്ങുന്ന സിംഹമാണ്. അതിനെ വെറുതെ ചൊറിഞ്ഞ് ഉണര്ത്തേണ്ടെന്ന് സി.എച്ചിന്റെ വാക്കുകള്കൊണ്ട് തിരിച്ചടിച്ച് മഞ്ഞളാംകുഴി അലി എം.എല്.എ. ലീഗിനെ തകര്ക്കാന് ശ്രമിക്കുന്നത് ഐസ് കട്ടക്ക് പെയിന്റടിക്കുന്നത് പോലെയാണെന്ന് മഞ്ഞളാംകുഴി അലി പറഞ്ഞു. ഇതിനു മറുപടിയായാണ് എ.എന്. ഷംസീറിന്റെ ഭീഷണി. കഴിഞ്ഞ തെരഞ്ഞെടുപ്പോടുകൂടി ലീഗ് മൂന്ന് ജില്ലകളിലേക്ക് ഒതുങ്ങി. അടുത്ത നിയമസഭ തെരഞ്ഞെടുപ്പില് കോഴിക്കോട്, കാസര്കോട് ജില്ലകളിലെ അക്കൗണ്ട് പൂട്ടിക്കും. തൊട്ടടുത്ത തെരഞ്ഞെടുപ്പോടെ മലപ്പുറം ജില്ലയിലെ അക്കൗണ്ടും പൂട്ടും. ഉപധനാഭ്യര്ഥന ചര്ച്ചക്കിടെയായിരുന്നു ഇരുവരുടെയും വാക്ക് പയറ്റ്. ലീഗിനോളം ആത്മാര്ഥതയുള്ള അണികളുള്ള പാര്ട്ടി അല്ലാഹുവിന്റെ ദുനിയാവില് വേറെയില്ല. ലീഗിനെ തകര്ക്കാനും ഇല്ലാതാക്കാനും ഒരുപാടുപേര് ശ്രമിച്ചിട്ടുണ്ട്. എത്രത്തോളം എതിര്ക്കുന്നോ അതിന്റെ ഇരട്ടിയില് തിരിച്ചുവരും. അതിന് കഴിവുള്ള നേതാക്കളുണ്ടെന്നും അലി മറുപടിയില് വ്യക്തമാക്കി.